Im Burckhardt siini Ufenthalt z Italie und au d Mitarbeit am Franz Kugler siine Handbüecher zur Kunstgschicht hai e Neuorientierig an de klassische Ideal vo dr Epoche vom Winckelma, Goethe und Wilhelm von Humboldt zur Folg gha. So het dr Burckhardt meh und meh e europäisch-humanistischi Sichtwiis übernoh und het s vorherrschende Paradigma vo dr politische Gschicht abgwärtet.[2] Vor allem in siine drei "klassische" Wärk wird das offesichtlig, wo ihn zum Mitbegründer vo dr modärne Kunstgschicht gmacht hai.[3] Dr Burckhardt het de gschichtsphilosophische Spekulatione entschiide widersproche, wo d Gschicht as e zitligi Entwicklig im ene übergordnete, ewige Gschichtsprozäss ufgfasst hai.[4] S einzig konstante Phänomen vo dr Gschicht isch für ihn d Natur vom Mensch gsi. Der Ziel des Daseins und der ganzen Geschichte bleibt räthselhaft ...[5]